google/wiki40b huggingface dataset:
Mazyar Keshvari

Bakgrunn og virke

Han har vært medlem av Oslo bystyre siden 2007 og vært leder av bystyrets helse- og sosialkomite. Videre har han vært nestleder i Oslo Fremskrittspartiets bystyregruppe samt vararepresentant for Oslo til Stortinget fra 2005.
Keshvari har en bachelorgrad i informasjon og samfunnskontakt fra BI. Han har tidligere vært byrådssekretær for velferd og sosiale tjenester samt kommunikasjonsrådgiver for Frps gruppe på Stortinget. Han har også vært leder i Oslo FpU, formann i Groruddalen FpU og redaktør for FpU-bladet Fri Kapitalisme.
Keshvari kom til Norge som flyktning i 1986. Som politiker har han engasjert seg i spørsmål knyttet til innvandring og integrasjonsproblematikk. Han har blant annet hevdet at integreringen i Oslo er feilslått, og at man i Oslo begynner å få klasseskiller basert på etnisk opprinnelse. Keshvari har også gått hardt ut mot kjønnslemlestelse og kritiserte regjeringen Stoltenberg for å være handlingslammet overfor overgrep mot innvandrerjenter. Han, som selv kom til Norge som flyktning, har fremmet forslag om å stoppe alt mottak av asylsøkere, et forslag som er blitt møtt med massiv kritikk. 
Keshvari ble fast medlem av Oslo bystyres forretningsutvalg etter Henning Holstads uttreden fra utvalget. Han møtte for første gang på Stortinget i 2011 som vara for Siv Jensen.
I oktober 2019 meldte han seg ut av Fremskrittspartiet.

Straffesaker under stortingsvervet

I oktober 2018 gjennomgikk Aftenposten Keshvaris reiseregninger til Stortinget og avdekket at han hadde fått utbetalt penger for utgifter som enten ikke var dokumenterte, eller for reiser som ikke hadde funnet sted. Keshvari innrømmet senere at han har levert falske reiseregninger til Stortinget for 450.000 kroner. Som en følge av avsløringen trakk Keshvari seg som leder for Oslo Fremskrittsparti. 18. oktober ble han politianmeldt av Stortingets administrasjon for «mulig misbruk av Stortingets ordning for reisegodtgjørelse». Senere ble han siktet for grovt bedrageri. Straffesaken går som en tilståelsesak høsten 2019, og påtalemyndigheten ber om at stortingsrepresentanen får 18 måneders fengsel.  
4. februar 2019 ble det kjent at Keshvari hadde blitt arrestert helgen før, siktet for grove trusler med våpen. Politiet foretok våpenbeslag hos Keshvari, han skal ha blitt ilagt besøksforbud mot fornærmede, og ifølge VG skal det «ha vært alkohol og rus inne i bildet.»
Winter Enclosure

Winter Enclosure er et musikkalbum med Octavia Sperati, utgitt i 2005 på Candlelight Records. Dette er gruppas debutalbum.
Pauline Hall

Liv og virke

Etter artium i 1907 dro Hall til Kristiania for å studere musikk. Hun studerte klaver med Johan Backer Lunde og komposisjon med Catharinus Elling. I 1912 dro hun til Paris for videre studier, og hun ble der i to år, avbrutt av et halvt års opphold i Dresden. Selv har hun karakterisert Parisoppholdet som en serie sjokkartede kulturopplevelser. Her opplevde hun på nært hold komponister som Debussy, Ravel, Mussorgskij og Stravinskij, - hun var til og med tilstede på den skandaleomsuste urfremførelsen av "Vårofferet".
Etter dette vendte Hall hjem og fikk flere fremførelser. Hennes egentlige komponistdebut fant sted i Oslo i 1917 med egen komposisjonsaften. Hun ble først kjent som romansekomponist, men idag er det hennes orkesterverker som er mest kjent, spesielt kan nevnes Verlaine-Suite fra 1929. Som tittelen avslører fikk hennes Parisopphold stor betydning for hennes kompositoriske stil. Påvirkningen fra fransk impresjonisme og fransk litteratur er åpenbar, noe som var vanskelig for publikum å godta i 1930-årenes Norge, hvor nasjonale retninger gjorde seg sterkt gjeldende. Hun fikk erfare at det var problematisk å presentere nye impulser i norsk musikkliv. I et intervju i 1963 uttalte hun at publikum ventet seg "idyll og tevann, måneskinn og svermeri. Hvis man ikke akkurat dyrker den siden av musikken, er man straks inne på forbudte veier." 
Hall komponerte også en rekke korverker og mye scenisk musikk. Hun var meget opptatt av teater, og oversatte selv betydelige verk som Stravinskijs Historien om en Soldat, Honeggers Le Roi David og Brechts Tolvskillingsopera. Sistnevnte var hun også instruktør og dirigent for ved en Norgespremieren i Oslo i 1930.
Pauline Hall mottok Statens kunstnerlønn fra 1960, og mottok flere hedersbevisninger for sin innsats i norsk musikkliv.
Blue (Terje Rypdal-album)

Blue er et musikkalbum med Terje Rypdal, utgitt i 1987.
Philip Sclater

Bakgrunn

Sclater ble født i Tangier Park, Hampshire, der hans far William Lutley Sclater hadde et hus på landet. Han vokste opp på Haddington House, og her fikk han en interesse for fugler. Han ble utdannet på Twyford og gikk senere til Winchester College og senere Christ Church ved University of Oxford, der han studerte vitenskapelig ornitologi under Hugh Edwin Strickland. 
I 1851 begynte han å studere jus og ble inntatt på et stipendiat ved Corpus Christi College.

Forskning og reiser

I 1856 besøkte han Amerika og han besøkte Lake Superior og øvre St. Croix og padlet ned Mississippi og skrev om det i Illustrerte Reiser. I Philadelphia møtte han Baird, Cassin og Leidy ved Academy of Natural Sciences.  
I 1858 publiserte han et dokument i Proceedings of the Linnean Society, der han satte opp seks zoologiske regioner som han kalte palearktisk, etiopisk, indisk, australasiatisk, nearktisk og neotropisk. Disse zoogeografiske regionene er fortsatt i bruk. Han har også utviklet teorien om Lemuria i løpet av 1864, og forklarte zoologiske tilfeldigheter knytter Madagaskar til India. 
I 1874 ble han privatsekretær for sin bror George Sclater-Booth, (senere Lord). Han ble tilbudt en fast stilling i sivil tjeneste, men han avviste. I 1875 ble han president i Britisk forbund for framtidig forskning, som han startet i 1847 som et medlem. 
Sclater var grunnlegger og redaktør av The Ibis, tidsskriftet til den britiske ornitologiunion. Han var sekretær for zoologisamfunnet i London fra 1860 til 1903. I 1901 beskrev han drøvtyggeren okapi for vestlige forskere selv om han aldri sett en levende. Hans kontor på 11 Hanover Square ble et møtested for alle zoologer i London. Reisende og fastboende delte notater med ham, og han korresponderte med tusener. 
Hans samling av fugler vokste til ni tusen og disse overført han til British Museum i 1886. Omtrent på samme tid ble museet utvidet med samlinger av Gould, Salvin og Godman, Hume, og andre til å bli den største i verden. Blant Sclaters viktigere bøker er Eksotisk ornitonologi (1866–69) og Nomenclator Avium (1873) begge med Osbert Salvin, Argentine Ornithology (1888–89) med W.H. Hudson, og The Book of Antelopes (1894–1900) med Oldfield Thomas. 
Hans eldste sønn, William Lutley Sclater, var også ornitolog.
Tribal Wars

Tribal Wars er et gratis, nettleserbasert MMOG laget i PHP. Spillet spilles direkte over internett gjennom en nettleser, og ingen nedlastinger eller installasjoner er nødvendige. Mot ekstra kostnad kan en få en del fordeler. Spillet er utviklet av det tyske firmaet InnoGames.

Konsept

Tribal Wars er et sanntids-strategispill. Tiden er satt til middelalderen. Hver spiller starter spillet med sin egen by, som det gjelder å utvikle så fort som mulig, for så å bygge opp en hær bestående av infanteri, kavaleri og artilleri, samt adelsmenn som brukes til å erobre andre byer. Målet med spillet er litt individuelt fra server til server avhengig av server-innstillingene. Offisielt sett rangerer man spillere etter poeng, men blant mer erfarne spillere ser man ofte på OD-poeng (Opponents Defeated as attacker/Opponents Defeated as defender), og antall tropper og forholdet mellom hvilke type styrker man har rekruttert.
Koordinasjon og samarbeid med andre er en livsviktig faktor i spillet. En stamme (tribe) består av et hierarki med lederstillinger og vanlige spillere. Stammene har mulighet til å inngå allianser, ikke-angrepsavtaler, og gå til krig mot hverandre. I kriger er det flere ting som avgjør; Organisering, evnen til samarbeid og koordinasjon mellom medlemmer, antall tropper (ikke minst kunnskap om oppsett av tropper). Tid er essensielt for å vite hva man skal gjøre ved angrep, og for å la angrep falle i riktig rekkefølge. Hver enkelt stamme har et eget forum som er implementert i spillets brukergrensesnitt.
I spillet er det viktig å skaffe seg ressurser for å utvikle sin by. I Tribal Wars er det tre ressurstyper: leire, tre og jern.
I byen kan en bygge og oppgradere forskjellige bygninger, blant annet staller, brakker og markedsplasser. De forskjellige bygningene lar spilleren rekruttere soldater, samle/lagre ressurser eller forske på nye tropper.
Erpe (Spree)

Erpe som også kalles Neuenhagener Mühlenfließ, er en sideelv til Spree fra høyre. Elven har sin kilde ved Werneuchen 52°39′18″N 13°45′37″Ø i Brandenburg og munner ut i Spree ved Köpenick ved 52°27′1″N 13°35′40″Ø. Elven oppsto i siste istid. Erpedalen er natur- og landskapsvernområde. Europeiske vandrevei nr 11 følger Erpedalen.
Colaspina

Utseende

En liten (2,9 - 3,8 millimeter), oval, mørk bladbille, kroppen med metallglans, beina rødlige. Kroppen er tett kledt med korte, lyse hår. Antennene er tynne og nokså korte, beina nokså lange og kraftige. Pronotum er litt smalere enn dekkvingene, rundet.

Levevis

Både larvene og de voksne (imago) er planteetere.

Utbredelse

Arten lever i det sørlige Frankrike og på den Iberiske halvøya.
World Geodetic System

World Geodetic System (WGS) er en standard som brukes innen geodesi, kartografi og navigasjon. Den støtter satellittbaserte målinger, som GPS, og er ment for global bruk. Standarden definerer et standard koordinatsystem for jorda, en referanseflate for koordinatene (geodetisk datum) og en geoide som definerer standard havnivå. Den gjeldende versjonen heter WGS 84. 
Koordinatene i WGS angis som regel i desimalgrader for lengde (øst i Norge) og bredde (nord i Norge). Origo for koordinatene er jordas massesentrum, og referansemeridianen er IERS-meridianen som ligger 5,31 buesekunder (0,0885 bueminutter; 0,001475 buegrader) øst for nullmeridianen, altså 102,5 meter på Greenwich' breddegrad.
Datumet er en omdreiningsellipsoide (oblat sfæroide) med store halvakse = 6 378 137 m (ekvatorradius) og flattrykning = ¹⁄298,257223563. Dette medfører at lille halvakse = 6 356 752,3142 m (polavstand) (altså 21384,6858 m kortere). WGS 84 brukte opprinnelig GRS80-ellipsoiden, den samme som fortsatt brukes i det europeiske datumet EUREF89, men i WGS 84 er det nå gjort en liten justering. 
WGS 84 brukte først geoiden EGM84, men i 1996 skiftet man til geoiden EGM96, som sist ble justert i 2004. Høydeforskjellen mellom EGM96-geoiden og WGS 84- ellipsoiden varierer mellom −105 m til +85 m.
Den kalde krigen, utviklingen innen romfart og andre årsaker gjorde at man i 1950-årene ble klar over behovet for et globalt geodetisk system. USAs forsvarsdepartement startet derfor utviklingen av WGS. Systemet er publisert i flere utgaver: WGS 60, WGS 66 og WGS 72.
WGS 84 kom i 1984, og flere mindre revisjoner er publisert fram til 2004. WGS ble utgitt av NIMA (National Imagery and Mapping Agency), som nå heter National Geospatial-Intelligence Agency og ligger under USAs forsvarsdepartement.
Prospero Intorcetta

Liv og virke

Han gikk inn i jesuittordenen i Messina den 31. desember 1642. I april 1657 seilte han fra Bom Jesus da Vidigueira i Portugal til Kina, dit han ankom i 1659. Han virket først i Kienchang i Jiangxi, hvorfra han ble forvist under forfølgelsene i 1665; først ble han og hans medbror pater Pietro Canevari ført til Beijing, og deretter ble han sendt i eksil til Kanton i oktober 1666. 
Han var egentlig blitt utnevnt til misjonsprokurator for Kina i Roma, men satt fast i Kanton i ett år før han kom seg via Macao (1668) og videre til Roma (ankomst 1671). Der var han i tre år. I august 1674 gikk veien tilbake til Kina.
Han var da visitator fra 1676 til 1684 for Kina og Japan (det siste i teorien ettersom landet var lukket for utlendinger), og hadde Hangzhou som sin bostedskommunitet fra 1678. I Hangzhou gjenopplivet pater Intorcetta jesuittenes forsøk på å utvikle et kinesisk presteskap ved å etablere et presteseminar. Han lot også den lokale kirken, Vår Frelsers kirke, dekorere med 72 malerier som ble benyttet i religionsundervisningen som anskueliggjøring av den kristne lære. De kinesere som ikke var lesekyndige kunne få utbytte av maleriene, mens de lærde var tiltrukket av de klassiske kinesiske tekster og den fine kalligrafien som ledsaget dem. 
Fra 1686 til 1689 var han jesuittenes viseprovinsial i Kina. Fra 1671 var han igjen i Hangzhou, der det brøt ut forfølgelser. De ble avbrutt i og med Kangxi-keiserens toleranseedikt for de kristne i 1692. Samme år brant kirken i Hangzhou – den var regnet som den vakreste av alle kirkene i Kina.
Intorcetta var en foregangsmann ved tilpasningen av en trykkmetode, xylografi, som lettet trykking i to spalter med kinesisk og romansk skrift. Han var en svært produktiv oversetter og forfatter: Han utferdiget latinske oversettelser av de kinesiske klassikere og oversatte til kinesisk jesuittenes ordensregel og den hellige Ignatius av Loyolas Åndelige Øvelser. Han forfattet også et langt skriv til forsvar av jesuittenes innstilling til de kinesiske riter.
Assurandør

Assurandør er «den som påtar seg assuranse og overtar risikoen,» til forskjell fra den som tegner forsikring. Betegnelsen brukes gjerne om forsikringsagenter, eller i alminnelighet om personer som driver forsikringsvirksomhet.
Lokale lister og felleslister

Lokale lister og felleslister (bygdelister) er en fellesbetegnelse på partier og politiske grupperinger som bare stiller til valg i en eller et begrenset antall kommuner.

Norge

Listene oppstår ofte som kamplister for å redde en lokal skole fra nedleggelse, hindre en kommunesammenslåing eller etter interne stridigheter i et eksisterende lokalparti.
Felleslister er en betegnelse på lister hvor lokale representanter for flere større partier, eventuelt sammen med andre borgere, har slått seg sammen for å oppnå nok kandidater til å danne en liste. Dette er ofte lister med kandidater fra Sosialistisk Venstreparti og Arbeiderpartiet eller lister med kandidater fra to eller flere borgerlige partier.
Andre ganger kan det være koalisjoner som er uvanlige i nasjonal målestokk som i Bø i Vesterålen hvor Høyre og Arbeiderpartiet i 2007 stilte en fellesliste som oppnådde flertall. Dette fordi geografi, personkjemi og lokale saker ofte har mer å si i mindre kommuner enn ideologi
For å kunne stille til kommunevalg må partiet ha underskrifter fra minimum 2% av det stemmeberettige befolkningen. Dette må i tillegg være flere enn antallet representanter som skal velges til kommunestyret. 300 underskrifter vil i alle tilfeller være tilstrekkelig.
I 2003 ble det stilt lokale lister i 175 av landets kommuner, og disse oppnådde rundt 3,3% av stemmene.

Tyskland

I Tyskland opptrer lokale lister ofte under betegnelsen Freie Wähler (frie velgere). En rekke frie velgerlister er sammensluttet i Forbundet for frie velgere (Bundesverband Freie Wähler).
Grunnkretser i Tydal kommune

Grunnkretser i Tydal kommune er delområder og grunnkretser som seksjonerer Tydal kommune, Trøndelag, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Pericasta

Utseende

En middelsstor, mørk trebukk med lange, tynne antenner. Kroppen er mer eller mindre kledt med grønnlige skjell. Antennene er minst dobbelt så lange som kroppen, pronotum er rektangulært sett ovenfra, dekkvingene jevnbrede.

Utbredelse

Arten er utbredt i det sørøstlige Brasil.
Tatra (Polen)

Tatra er et powiat i Lillepolske voivodskap i Polen. Zakopane er største by. Tatra hadde 67 373 innbyggere i 2011.
Bibliotektjenesten i Sykehuset Innlandet HF

Bibliotektjenesten i Sykehuset Innlandet HF ble opprettet i 2004 som en felles bibliotektjeneste for Sykehuset Innlandet. Tidligere hadde fagbibliotekene vært selvstendige avdelinger. Etter sammenslåingen gjennomførte bibliotekarene en strategiprosess og fikk blant felles avtaler om tilgang til tidsskrifter og felles bokbase. 
Bibliotektjenesten betjener seks lokale bibliotek og har 5 ansatte i deltids- og fulltidsstillinger. Bibliotektjenesten ledes av fagleder. Bibliotektjenesten gir bibliotek- og dokumentasjonstjenester for medisinsk diagnostikk og behandling, undervisning, etterutdanning og forskning. Ressurssamlingene består av databaser og andre elektroniske ressurser, trykte og elektroniske tidsskrifter og faglitteratur. 
Organisatorisk tilhører bibliotektjenesten Avdeling for kvalitet og pasientsikkerhet innen Stab Helse. Sykehuset Innlandets fagdirektør er leder for Stab Helse. De seks avdelingsbibliotekene ligger i Hamar, Elverum, Gjøvik, Sanderud, Lillehammer, og Reinsvoll. 
Bibliotekprisen for 2008 fra Norsk Bibliotekforening, avdeling Hedmark, gikk til Bibliotektjenesten i Sykehuset Innlandet HF.

Kunnskapsegget

Kunnskapsegget er laget av ansatte i Sykehuset Innlandet, blant annet en prosjektbibliotekar i bibliotektjenesten. Verktøyet brukes av ansatte til innhenting av kunnskapsgrunnlaget til kliniske fagprosedyrer, behandlingslinjer og veiledende behandlingsplaner, og i det daglige arbeidet med pasientene. Kunnskapsegget kan brukes av alle.

Litteratursøk

Et av Sykehuset Innlandets satsningsområder er deling av kunnskap med hele Norges befolkning. Bibliotektjenesten bruker nettstedet litteratursøk.no til å publisere og offentliggjøre alle litteratursøk etter kunnskapsgrunnlaget som gjennomført for kliniske fagprosedyrer, behandlingslinjer og veiledende behandlingsplaner.
Sjarkenfestivalen

Sjarkenfestivalen en en utendørs musikk/fiske-festival som avholdes hvert år siste uka i juli på Dønna i Nordland. 
Festivalen startet opp i 2017.
Komrina

Utseende

En liten (8–9 millimeter), avlang, matt gulbrun oldenborre. Oversiden er kledt med fine, hårlignende skjell.

Utbredelse

Arten finnes på Komorene (Mayotte).
Åsenfjorden

Åsenfjorden er en fjord i Levanger, Frosta og Stjørdal kommune i Trøndelag. Den er en arm av Trondheimsfjorden og ligger mellom bygda Skatval i Stjørdal i sør, Frosta i nordvest og i nordøst bygda Åsen i Levanger, som fjorden har navn etter. Fjorden har innløp fra Strindfjorden mellom Rykkjaskjæret i Skatval i øst og Gullberget i Frosta i vest, og strekker seg mot nordøst til fjordbotnen ved grenda Hopla. Fjorden har en rekke små sidefjorder mot øst, hvorav de største er Fættenfjorden og Lofjorden.
Åsenfjorden er ikke særlig dyp, og dybden overstiger sjelden 50 meter.
Ba Dinh

Ba Đình er et distrikt i Hanoi som ligger vest for Hoan Kiem-distriktet. Her finnes Ho Chi Minh-mausoleet og et kunstmuseum (Bao Tang My Thuat) som inneholder både tradisjonell og moderne vietnamesisk kunst. Et armémuseum finnes også, med sovjetiske og kinesiske våpen, men også med beslaglagte franske og amerikanske. Militærområdet Citadellet ligger i østre del av Ba Đình.
«Jinggang Shan» (999)

Historie

Skipet ble sjøsatt den 16. november 2010. Etter å ha gjennomgått uttesting til sjøs ble «Jinggang Shan» satt inn i tjeneste for Sørflåten ved Zhanjiang marinebase den 30. oktober 2011. Produksjonskostnadene er beregnet til cirka 300 millioner amerikanske dollar. 
Den 9. mars 2014 ble skipet kalt inn for å delta i letingen etter det savnede passasjerflyet Malaysia Airlines Flight 370 i Sørkinahavet.
Post-grunge

Karakteristiske trekk

I løpet av 1990-tallet utviklet et seg en «post-grunge»-lydbilde som etterlignet holdningene og musikken til grunge, særskilte i dens tykke, forvrengte gitarer, men med mer kommersielt akseptabel tone og langt mer radiovennlig. I motsetningen til mange tidlige grungeband, arbeidet mange post-grungeband via de store plateselskapene og tok til seg innflytelse og inspirasjon fra et mangfold av musikalsk sjangre, inkludert jangle pop, pop-punk, ska-fornyelse (eller 2 Tone), alternativ metal og klassisk rock. Post-grungemusikken tenderer å være i moderat tempo og for å ha «en polert, radiovennlig produksjon». Tim Grierson på nettstedet ThoughtCo har skrevet at musikalsk har post-grungeband «delt skillet mellom melankolske ballader og aggressive rockesanger, noe som har resultert i sanger som kombinerer de to ytterpunktene til en trist, drivende mellomgrunn.»
Post-grunge tenderte til å benytte melodier og sangstrukturer som er vanlig i popmusikk. Tidvis kan post-grunge har musikk framstilt med både elektriske og akustiske gitarer som spiller samtidig. Det store skillet mellom grunge og post-grunge er sangtekstenes innhold; grunge uttrykte følelser gjennom løse metaforer eller fortellinger i tredjeperson, mens post-grunge var kjent for å være direkte og likefram. I beskrivelsen av sangtekster som er vanlig i post-grunge, skrev Sasha Geffen fra Consequence of Sound at post-grunge «kastet seg rett inn i ’Jeg’.» Sangene til post-grunge tenderer også å være om emner som personlige forhold, kjærlighet og avhengighet av narkotika. I henhold til Geffen, «grunges ledende folk poserte med deres avhengighet; post-grunges låtskrivere søkte forsoning for dem.» Musikere og sangere som Alanis Morissette, No Doubt og Sarah McLachlan «krystalliserte låtskrivningsstrategien som ville danne en emosjonell kjerne i post-grungens øyeblikk.»
6. november

Navnedag

Leonard, Lennart – Navnedagen er etter den hellige Leonardus av Limoges, som reddet dronningens liv, han døde i 560.
Sale Sharks

Historie

Klubben ble stiftet som Sale FC i 1861 og er en av de eldste klubbene i rugby union. Gjennom historien har de vært en av de mest suksessrike klubben i England før ligaen ble profesjonell i 1995. De spilte sine første kamper på deler av banen til Sale Cricket Club eller på områder som de fikk låne av lokale bønder. I 1905 kjøpte klubben et område ved Heywood Road som ble deres hjemmebane. Klubben feiret sitt 50-årsjubileum i 1911 ved å gå ubeseiret gjennom året med 24 seire og to uagjorte kamper. Før andre verdenskrig økte medlemstallet så mye at klubben kjøpte et landområde ved Woodbourne Road med tanke på å flytte til den nye banen. Men etter krigen, solgte klubben det nye området og valgte heller å forbedre Heywood Road.
Sale FC var den dominerende klubben i Nord-England helt opp til de ble med i den profesjonelle ligaen. De kom til finalen i Anglo-Welsh Cup i 1997, men tapte mot Leicester Tigers. Klubben etablerte seg i toppen av ligaen uten å klare å vinne den før de klarte å vinne sluttspillfinalen mot Leicester i 2006.
Klubben har også hatt suksess i European Challenge Cup som de har vunnet to ganger. I 2002 slo de Pontypridd RFC fra Wales 25-22 i finalen og i 2006 slo de franske Section Paloise 27-3 i finalen.
Kra-eidet

Kra-eidet er den smale landbrua som forbinder Malayahalvøya med Asia. Den østlige og sørlige delen av eidet tilhører Thailand, mens den nordvestlige delen tilhører Tanintharyi-distriktet i Myanmar. Vest for eidet ligger Andamanhavet, og i øst ligger Siambukten.
Den smaleste delen av eidet mellom utløpet av Kra-elva og Sawibukta nær byen Chumphon er kun 44 km bredt, og har en maksimal høyde over havet på 75 meter. I middelalderen ble skip vestfra losset i Andamanhavet ved Kra-eidet og fraktet over land, hvorpå de ble losset igjen på nye skip i Siambukten for å unngå det farlige stredene Malakkastredet.
Eidet er oppkalt etter byen Kra Buri i provinsen Ranong i Thailand, som ligger på vestsiden av eidets smaleste del.
Det har lenge vært arbeidet med planer om en kanal over eidet. Prosjektet var tidligere mest kjent som Kra-kanalen, men kalles nå Thaikanalen. Hensikten med kanalen er å forkorte sjøveien mellom Indiahavet og Øst-Asia, samt nok en gang å unngå det smale, sterkt trafikkerte og piratherjede Malakkastredet mellom Malaysia, Singapore og Indonesia.
Locarno internasjonale filmfestival

Den internasjonale filmfestivalen i Locarno (italiensk: Festival internazionale del film Locarno) er en internasjonal filmfestival som avholdes hvert år i byen Locarno i Sveits. Festivalen ble startet i 1946 og arrangeres i august hvert år. Filmfestivalen foregår utendørs på Piazza Grande (sentraltorget), med plass til 8 000 tilskuere. Festivalens høyeste pris er «Gulleoparden» (Pardo d'oro) som tildeles den beste filmen i det forrige år. Andre priser som deles ut er «Sølvleoparden» (andreplass) og «Bronseleoparden» (for beste mannlige og kvinnelige skuespiller).